DOCUMENT DE LUCRU AL SERVICIILOR COMISIEI REZUMATUL EVALUĂRII IMPACTULUI care însoțește documentul Propunere de directivă a Parlamentului European și a Consiliului privind difuzarea datelor satelitare de observare a Pământului în scopuri comerciale /* SWD/2014/0184 final */





DOCUMENT DE LUCRU AL SERVICIILOR COMISIEI REZUMATUL EVALUĂRII IMPACTULUI care însoțește documentul Propunere de directivă a Parlamentului European și a Consiliului privind difuzarea datelor satelitare de observare a Pământului în scopuri comerciale Declinarea responsabilității: Prezentul rezumat angajează numai serviciile Comisiei implicate în elaborarea sa și nu aduce atingere formei finale a niciunei decizii care urmează să fie luată de Comisie. 1. Definirea problemei (a) Context Prezenta evaluare a impactului examinează, pe de o parte, obstacolele ridicate în calea dezvoltării pieței de actualele norme divergente din domeniul datelor satelitare de înaltă rezoluție (high resolution satellite data, HRSD), existente la nivelul statelor membre ale UE și, pe de altă parte, opțiunile care ar permite depășirea acestor obstacole în calea liberei circulații a datelor satelitare, protejând, în același timp, interesele în materie de securitate. Consultarea părților interesate, printre care revânzătorii de date și prestatorii de servicii cu valoare adăugată (PSVA), a arătat că dezvoltarea pieței HRSD este împiedicată actualmente de lipsa transparenței, a previzibilității și a egalității de tratament, rezultat al unor cadre de reglementare fragmentate aplicabile HRSD la nivelul statelor membre. În prezent, nu se poate vorbi de o piață comună a HRSD. (b) Întreprinderile cele mai afectate Furnizorii de date: deși percep dezvoltarea pieței ca pe o oportunitate, ei s-ar putea simți amenințați de existența unui cadru mai transparent, care ar oferi și altora posibilitatea de a se lansa în activități de furnizare de date. Pe de altă parte, însă, activitatea lor este afectată negativ de barierele normative existente sau latente, dat fiind că acestea se manifestă în principal în etapa difuzării HRSD de la furnizorii de date către revânzătorii de date și PSVA. Revânzătorii de date/PSVA: Activitatea lor este îngrădită de efectele unui cadru de reglementare fragmentat în domeniul HRSD, care limitează libera circulație a acestor date. Marea lor majoritate (99 %) sunt IMM-uri/microîntreprinderi care, datorită flexibilității lor, sunt deosebit de apte pentru a inova pornind de la date brute și a oferi o gamă largă de servicii și de produse bazate pe HRSD. Întreprinderile-utilizatori finali: Acestea sunt afectate de constrângerile cu care se confruntă revânzătorii de date în ceea ce privește disponibilitatea (la timp) a HRSD. (c) Justificarea intervenției autorităților publice Trei state membre (Germania, Franța și Italia) au dezvoltat, până în prezent, sisteme satelitare civile sau cu dublă utilizare capabile să genereze HRSD și au pus în aplicare regimuri normative care permit difuzarea datelor potențial sensibile pe piața comercială. Având însă în vedere absența unei abordări coerente, aceste cadre individuale conțin lacune și diferențe care limitează dezvoltarea pieței HRSD. Cel puțin alte două țări, Regatul Unit și Spania, vor dezvolta capacități tehnologice în domeniul HRSD, în viitorul apropiat și este posibil ca alte țări să le urmeze exemplul. Odată cu creșterea numărului țărilor cu capacități în domeniul HRSD, apariția unor cadre de reglementare tot mai fragmentate va agrava, probabil, problemele descrise mai sus. Controlul difuzării HRSD este necesar din rațiuni de securitate. Pentru realizarea acestui control, statele membre cu jurisdicție asupra sistemelor satelitare de înaltă rezoluție au instituit cadre de reglementare diferite, care au un impact negativ asupra dezvoltării pieței HRSD și pot de asemenea conduce la deficiențe în materie de securitate. Există un consens privind faptul că o intervenție publică la nivelul UE, vizând armonizarea anumitor aspecte esențiale ale acestor cadre de reglementare, poate atenua problemele susmenționate. 2. Analiza subsidiarității Problemele identificate împiedică dezvoltarea unei piețe interne a UE în domeniul datelor satelitare. Consultările au condus la concluzia că, la ora actuală, nu există o piață internă a HRSD. Temeiul pentru acțiunea UE este articolul 114 din TFUE, care tratează apropierea legislațiilor statelor membre în vederea realizării obiectivelor prevăzute la articolul 26 din TFUE, și anume buna funcționare a pieței interne. Alegerea articolului 114 din TFUE este justificată de necesitatea de a delimita piața internă a HRSD și de a asigura libera circulație pe teritoriul UE a produselor și serviciilor bazate pe date satelitare. Acțiunea Uniunii, prevăzută în prezentul raport, este conformă și cu principiul subsidiarității, din următoarele motive: – inițiativele naționale individuale nu vor fi suficiente pentru a asigura un cadru juridic coerent pentru difuzarea datelor satelitare; acesta poate fi realizat doar prin acțiunea concertată a statelor membre în interiorul UE sau printr-o acțiune la nivelul UE; – o abordare la nivelul UE este singura cale care le va permite întreprinderilor private din lanțul valoric să beneficieze de oportunitățile oferite de piața internă a UE, prin crearea unui cadru juridic transparent, previzibil și echitabil, care să garanteze principiul liberei circulații. Opțiunile avute în vedere, bazate pe o abordare flexibilă care își propune alinierea unui număr limitat de elemente normative esențiale, nu depășesc ceea ce este strict necesar pentru a atinge obiectivul inițiativei. Prin urmare, se poate confirma faptul că inițiativa este conformă și cu principiul proporționalității. 3. Obiective Obiectivul de politică general al prezentei inițiative este promovarea creșterii piețelor de observare a Pământului (OP) în Europa, în particular a pieței serviciilor și stimularea competitivității deopotrivă a sectorului OP din UE și a întreprinderilor europene utilizatoare de date OP. Mai exact, ea urmărește să faciliteze difuzarea HRSD în Europa (salvgardând, totodată, pe deplin interesele de securitate), să instituie un acces mai fiabil la HRSD, să ofere un nivel bun și suficient de informare privind accesibilitatea HRSD pentru PSVA/revânzătorii de date și întreprinderile cliente și să faciliteze concurența la nivelul furnizorilor de date. Toate aceste obiective urmăresc promovarea pieței interne a HRSD. Obiectivul operațional este stabilirea elementelor esențiale necesare pentru realizarea întregului potențial comercial al HRSD și, în particular, pentru facilitarea difuzării și a accesului la HRSD: – prin introducerea unei definiții comune a HRSD, specificând datele satelitare de eventual interes din punct de vedere al securității și pe cele „apte a fi comercializate”, – prin introducerea unor standarde comune privind transparența, previzibilitatea/securitatea juridică și egalitatea de tratament și – prin introducerea unor standarde comune referitoare la eficiență și la o implementare ușoară la nivelul întreprinderilor, în special în ceea ce privește procedurile de urmat. 4. Opțiuni de politică Pe lângă scenariul de referință, prezenta evaluare a impactului identifică trei opțiuni care vizează atingerea obiectivelor definite prin instituirea unui cadru juridic pentru prelucrarea și difuzarea datelor satelitare de observare a Pământului de înaltă rezoluție în Uniunea Europeană: Opțiunea 1: scenariul de referință Opțiunea 2: recomandări și orientări (MDC) Opțiunea 3: instrumentul legislativ de bază Opțiunea 4: instrumentul legislativ extins Opțiunea 1 nu are în vedere instituirea unui cadru comun. Astfel, pe măsură ce tot mai multe state membre vor dobândi capacități HRSD și își vor institui propriile cadre naționale, fragmentarea va deveni probabil tot mai mare. Opțiunea 2, metoda deschisă de coordonare (MDC), ar putea fi utilizată pentru a coordona politicile naționale în domeniul HRSD în vederea atingerii unor obiective comune. Această opțiune propune stabilirea unui cadru juridic coerent pentru HRSD în statele membre, lăsând Comisiei un rol de coordonare. Este posibil însă ca acest proces să necesite mult timp înainte de a produce efectele scontate. Rezultate similare pot fi obținute printr-o recomandare a Comisiei, care ar putea fi, și ea, fructul unei MDC, cu toate că pe parcursul procesului de consultare, o mare majoritate a statelor membre și-au declarat în mod explicit lipsa de încredere în eficacitatea acestei opțiuni, invocând rațiuni de securitate și absența unor garanții privind nerespectarea reciprocității. Din aceste motive, printre opțiuni nu se numără o recomandare a Comisiei. Opțiunea 3 presupune o acțiune legislativă la nivelul UE, pentru apropierea unor elemente esențiale ale cadrelor de reglementare naționale aplicabile difuzării HRSD: Această acțiune legislativă ar include: – stabilirea de parametri tehnici comuni pentru definirea HRSD; – elaborarea de criterii comune privind procedura de screening, care trebuie să fie ulterior specificate de statele membre, pentru a stabili dacă HRSD trebuie supuse unei proceduri de autorizare; – definirea anumitor standarde privind procedura de autorizare; – introducerea principiului liberei circulații a HRSD, controlate cu ocazia primei lor difuzări de către un alt stat membru al UE în conformitate cu procedurile aplicabile, în măsura în care domeniul de aplicare al screeningului/autorizației este respectat. Opțiunea 4 se bazează pe aceleași elemente ca și opțiunea 3, dar include și stabilirea unor criterii comune pentru acordarea de licențe furnizorilor de HRSD (licențe care urmează să fie eliberate de autoritățile naționale). Criteriile comune ar include următoarele elemente: – măsuri tehnice și organizatorice destinate a împiedica accesul părților terțe neautorizate la instalațiile utilizate pentru recepționarea, prelucrarea sau stocarea datelor produse de sistemele de teledetecție a Pământului de înaltă performanță; – măsuri vizând prevenirea divulgării accidentale a HRSD către persoane neautorizate, cu ocazia transmiterii de date între diferite unități aflate sub controlul unui furnizor de date sau de la un furnizor de date la altul; – măsuri vizând securizarea difuzării datelor generate de sistemele de teledetecție a Pământului de înaltă performanță; – cerințe privind abilitarea în materie de securitate a personalului cu acces la echipamentele de comandă utilizate pentru recepționarea, prelucrarea, stocarea și livrarea HRSD. 5. Evaluarea impactului Spre deosebire de opțiunea 1, opțiunile 2, 3 și 4 vizează stabilirea unui cadru juridic clar și coerent în domeniul HRSD în întreaga Europă, pe baza câtorva elemente esențiale, diferența constând în tipul instrumentului ales și în domeniul de aplicare al intervenției UE preconizate. Cu toate acestea, ele diferă din punct de vedere al eficienței și eficacității, al sarcinii administrative și al calendarului. Opțiunile 2-4 ar avea efecte economice pozitive, datorită unui nivel crescut de transparență, securitate juridică și previzibilitate comercială. Ele vor genera efecte pozitive pentru înființarea întreprinderilor și exercitarea activităților acestora, promovând dezvoltarea unei piețe interne a HRSD și mărind competitivitatea întreprinderilor din UE în raport cu concurenții din țări terțe - aspect de particulară importanță pentru segmentul cel mai vulnerabil al sectorului comercial al HRSD, și anume IMM-urile/microîntreprinderile. Pe lângă creșterea directă a numărului de locuri de muncă din sectoarele revânzării de date, prestărilor de servicii cu valoare adăugată (PSVA) și furnizării de date, este probabil să se înregistreze o creștere a locurilor de muncă și la alte niveluri ale lanțului de valori (de exemplu cel al întreprinderilor utilizatoare de HRSD, al producătorilor și operatorilor de sateliți), datorită unor servicii de calitate sporită și unor prețuri mai competitive. În plus, se așteaptă și o creștere indirectă a locurilor de muncă, dat fiind faptul că crearea unui loc de muncă în domeniul industriei spațiale conduce la crearea de până la 5 noi locuri de muncă în alte sectoare. Un alt aspect care merită subliniat, în special din punct de vedere al impactului, este importanța unei politici coerente în materie de HRSD pentru ameliorarea unor domenii de politică în care produsele și serviciile HRSD sunt utilizate masiv, cum ar fi securitatea și apărarea, planificarea locală și regională, monitorizarea climatică și de mediu sau serviciile de urgență. Pentru a da un exemplu discutat în timpul consultării, o parte considerabilă a produselor și serviciilor HRSD este utilizată pentru monitorizarea mediului. Prin urmare, orice îmbunătățire a calității acestor servicii ar putea favoriza, de exemplu, realizarea ambițioaselor obiective ale UE privind schimbările climatice, oferind o monitorizare rentabilă și precisă a gazelor de seră și a biomasei, la nivel mondial. O bună funcționare a pieței interne a HRSD din UE va avea, de asemenea, un impact pozitiv asupra disponibilității unor date care pot fi utilizate în alte scopuri lăudabile din punct de vedere social, cum ar fi aplicațiile din domeniul educației sau al cercetării. Tabelul de mai jos a fost elaborat pentru a oferi o scurtă prezentare a impactelor detaliate ale diferitelor opțiuni: || Impact economic || Costuri/sarcini administrative || Impact strategic și politic || Impact social Opțiunea 1: scenariul de referință || Obstacole în calea dezvoltării economice a sectorului, din cauza: - lipsei de transparență - barierelor comerciale - lipsei de previzibilitate comercială - absenței concurenței. || Nicio sarcină administrativă suplimentară. || Abordările diferite ar putea avea un impact negativ asupra securității. || Potențialul de creare de locuri de muncă nu este exploatat pe deplin. Disponibilitate limitată a datelor pentru utilizări și aplicații. Opțiunea 2: orientări și recomandări[1] || Impact economic pozitiv, datorită unui nivel mai ridicat al transparenței, previzibilității și securității juridice (libera circulație a HRSD). Efecte pozitive pentru înființarea întreprinderilor și desfășurarea activităților acestora. Apariția unei piețe interne a HRSD. || Pentru întreprinderi: bariere birocratice reduse pentru industrie și reducerea efortului necesar pentru a se adapta reglementărilor naționale. Pentru statele membre: ar exista costuri administrative suplimentare neglijabile. || Statele membre și-ar alinia legislațiile, interesele strategice ale Uniunii vor alimenta acest dialog, iar nivelul de protecție al acestor interese va înregistra o creștere. || Potențial considerabil de creare de locuri de muncă. Disponibilitate sporită a HRSD pentru aplicații. Opțiunea 3: instrument legislativ de bază || Similar opțiunii 2. În plus, opțiunea 3 este susceptibilă de a oferi soluții cu mai multă rapiditate și ar avea un impact mai imediat asupra pieței decât opțiunea 2 (chiar pornind de la premiza că opțiunea 2 oferă cele mai bune rezultate). || Pentru întreprinderi, similar opțiunii 2, însă efectele ar fi resimțite mai devreme. Pentru statele membre, ar exista cheltuielile administrative limitate, legate de transpunerea directivei în legislația națională. || Impactul pozitiv ar fi obținut mai repede și mai sigur decât în cazul opțiunii 2. || Ca și opțiunea 2, dar cu impact mai rapid. Opțiunea 4: instrument legislativ extins || Ca și opțiunea 2, cu o concurență sporită la nivelul furnizorilor de date din lanțul valoric. Cu toate acestea, există riscul ca stabilirea unor criterii comune, dar complexe, privind acordarea licențelor să genereze dificultăți administrative neprevăzute, pe măsura ce piața începe să se dezvolte. || Pentru întreprinderi, o sarcină administrativă redusă dacă desfășoară activități în mai multe SM. Deoarece directiva ar conține un element suplimentar, costul de transpunere ar fi mai mare decât în cazul opțiunii 3. Această opțiune ar genera, de asemenea, costuri administrative suplimentare pentru acele SM care trebuie să-și adapteze mecanismele de control al activității furnizorilor de date. || Ca și opțiunea 3. || Creșterea ofertei de HRSD ar stimula utilizarea HRSD pentru implementarea politicilor sociale și de mediu. Opțiunea 3 este opțiunea preferată, deoarece ea combină un bun nivel al beneficiilor economice, strategice și sociale cu un nivel foarte înalt de eficacitate și de eficiență, lăsând în același timp SM toată libertatea posibilă pentru a controla activitatea de furnizare de date pe propriul teritoriu. 6. Monitorizare și evaluare Obiective || Indicatori Obiectiv general || Promovarea dezvoltării pieței UE de observare a Pământului, în particular a pieței serviciilor. Stimularea competitivității sectorului UE de observare a Pământului. Stimularea competitivității întreprinderilor utilizatoare de date OP. || Evoluția cifrei de afaceri a pieței UE de observare a Pământului. Evoluția numărului și a dimensiunii operatorilor comerciali. Percepția pozitivă/negativă a sectorului comercial în ceea ce privește performanța pieței interne a HRSD. Obiectiv specific || Conduită comercială mai bună la nivelul statelor membre în ceea ce privește difuzarea HRSD. Acces mai fiabil la HRSD. O bună informare privind accesibilitatea HRSD pentru PSVA/revânzătorii de date și clienți. Creșterea concurenței la nivelul furnizorilor de date. Promovarea pieței interne a HRSD. || Nivelul de transparență și de previzibilitate al regulamentelor existente/în curs de elaborare. Monitorizarea cotei cererilor de HRSD respinse în final din motive de securitate. Nivelul de transparență și de publicitate al reglementărilor existente/în curs de elaborare. Numărul concurenților, tarifarea HRSD. Monitorizarea cotei tranzacțiilor de HRSD cu clienții/PSVA/revânzătorii de date, din punctul de vedere al locului de stabilire: stat membru, UE, țară terță. Obiectiv operațional: || Stabilirea elementelor esențiale pentru a utiliza pe deplin potențialul comercial al HRSD, facilitând difuzarea și accesul la aceste date, prin: - introducerea ca bază a unei noțiuni comune a HRSD, - standarde comune privind transparența, previzibilitatea și egalitatea de tratament, - standarde comune privind eficiența și o implementare ușoară pentru întreprinderi, în particular în ceea ce privește procedurile de urmat. || Obiectivele operaționale alese permit monitorizarea prin verificarea introducerii elementelor respective în legislația națională. Instrumentul legislativ va asigura monitorizarea periodică a implementării inițiativei propuse, în special în ceea ce privește funcționarea procedurilor elaborate de autoritățile naționale. Monitorizarea ar necesita actualizări periodice din partea autorităților naționale (de exemplu, pe bază anuală) prin transmiterea către Comisie a următoarelor statistici agregate: – numărul întreprinderilor care îndeplinesc rolul de furnizor de date în diferite state membre; – numărul global al tranzacțiilor de date supuse screeningului (permițând evaluarea interesului manifestat de piață în raport cu HRSD); – procentul cererilor „nesensibile” și „sensibile”, permițând tragerea de concluzii cu privire la eficacitatea globală a screeningului (procentul tranzacțiilor „sensibile” poate fi utilizat ca indicator al eficienței filtrelor aplicate de furnizorii de date și al gradului de satisfacere a necesităților întreprinderilor); – procentul activităților comerciale naționale, transfrontaliere (pe teritoriul UE) și mondiale, la nivelul furnizorilor de date; – numărul cererilor sensibile prezentate pentru autorizarea ulterioară; – procentul refuzurilor de acordare a autorizației (permițând tragerea de concluzii cu privire la eficacitatea luării în considerare a necesităților întreprinderilor în procedura de screening). Comisia va informa periodic Parlamentul European și Consiliul cu privire la punerea în aplicare a directivei, iar la 3 ani de la expirarea termenului de transpunere ar urma să se efectueze o evaluare a noului instrument. Ea ar urma să se bazeze pe indicatorii din tabelul de mai sus și ar căuta să determine în ce măsură instrumentul a îndeplinit obiectivele vizate și dacă este necesară efectuarea unei revizuiri. [1] În orice caz, având în vedere că eficacitatea și eficiența procesului sunt incerte în contextul unei metode deschise de coordonare, impactul economic rămâne dificil de estimat.